Tolong jelaskan mengenai Asal-Usul dari Teluk Panglima Garang dalam bahasa melayu

Menurut penceritaan Allahyarham Tuan Haji b. Bulat, bekas Ketua Kampung Telok Panglima Garang yang berkhidmat selama 25 tahun dari tahun 1968-1994 mengatakan bahawa nama asal Teluk Panglima Garang ialah Nibong Dengkil. Disebabkan kedudukan geografinya, ia dipanggil ‘teluk’ oleh orang Asli.

Nibong Dengkil pada ketika itu adalah merupakan penempatan kaum orang Asli dari suku Temuan. Disebabkan Nibong Dengkil terletak di kedudukan yang strategik berhampiran Sungai Langat, ia menjadi kawasan singgahan pedagang Acheh yang kemudiannya membuat penempatan tetap di hilir sungai sehingga kawasan tersebut dipanggil Beting Pak Acheh.

Setelah mendapat tahu terdapat Orang Asli tinggal di Nibong Dengkil, orang Acheh telah membuat keputusan untuk mudik ke hulu untuk mengembangkan tanah taklukan mereka dengan mengambil alih penguasaan di Nibong Dengkil.

Disebabkan tindakan agresif orang Acheh, orang Asli di Nibong Dengkil berasa sangat terhina dengan tindak-tanduk mereka lantas bertindak balas sehingga mencetuskan pergaduhan. Disebabkan orang Acheh menurunkan panglima-panglima yang handal, garang dan bengis dalam pertempuran, orang Asli terpaksa beralah dan melarikan diri ke Bukit Tampoi yang terletak di Dengkil.

Sewaktu dalam perjalanan ke Bukit Tampoi, mereka telah menyusuri sungai dan menempuh kampung-kampung berdekatan dan sempat berpesan kepada penduduk yang ditemui dengan berkata:

“Jaga baik-baik di teluk ada penglima garang”

Terdapat bukti sehingga sekarang di mana penduduk di kalangan orang Asli di Bukit Tampoi, Dengkil yang mendakwa moyang mereka berasal dari Telok dan menetap di Bukit Tampoi setelah dihalau oleh orang Acheh yang handal dan garang.